****

**BARDEJOVSKÉ KÚPELE**

Tlačová informácia Bardejovské Kúpele 3. júla 2019

**Na 16. Bardejovských kúpeľných dňoch vystúpi Veronika Rabada i Božanka**

**Zabavte sa na Bardejovských kúpeľných dňoch**

V Bardejovských kúpeľoch sa budú v sobotu a nedeľu 13. a 14.júla 2019 konať tradičné **Bardejovské kúpeľné dni**. Návštevníkov čaká v Areáli pri Kúpeľnej Dvorane každý deň od 14.00 do 21.30 hod. bohatý kultúrny program, ktorého súčasťou budú vystúpenia slovenských umelcov. V sobotu budú zabávať hostí FK Pristaše a DFS Jahôdka, Muzikanci Pozberanci, FS Esclafits i Castanyetes, AFCommunity, BB Country, Veronika Rabada. V nedeľu vystúpia BOBORLAND, Tarnavčan, Tanečno – hudobná skupina DOLINA, Hažlinčanka, Súrodenci Čuškovci, Božanka, ŠČAMBA. Informuje o tom ekonomicko-obchodná riaditeľka Bardejovských kúpeľov, a.s., Tamara Šatanková.

,,Očakávame, že aj tohtoročný 16.ročník Bardejovských kúpeľných dní bude patriť k najnavštevovanejším podujatiam kúpeľnej sezóny. Počas víkendu sa tu vystrieda niekoľko tisíc návštevníkov. Podujatie je určené širokej verejnosti a je zdarma. Lákadlom je nielen bohatý kultúrny program, ale aj atrakcie a rôzne animačné aktivity pre deti, či prezentácia a predaj tradičných remeselných a iných výrobkov. V uličke remesiel si budú môcť návštevníci dopriať občerstvenie, cukrovú vatu a kúpu tradičných remeselných výrobkov v cca 40 stánkoch. Deti poteší nafukovací hrad, trampolína, elektrické autíčka a ďalšie atrakcie,“ vymenovala T.Šatanková.

Dodala, že Bardejovské kúpeľné dni majú v kalendári akcií na hornom Šariši majú svoje stále miesto a sú aj súčasťou kultúrneho leta v Bardejovských kúpeľoch. Niektorí klienti si rezervujú pobyt práve v čase ich konania, aby si vychutnali nezameniteľnú atmosféru ľudovej zábavy. Počas posledných rokov sú v termíne konania kúpeľných dní vypredané kapacity. Kúpele majú aj teraz väčšinu kapacít na hlavnú sezónu rezervovanú, ale voľné miesta sa ešte nájdu, hlavne vo vilkách. V rámci pobytových balíkov ponúkajú kúpele zvýhodnené pobyty v hoteli ALEXANDER s názvom LETO a veľmi výhodný pobyt SENIOR ŠPECIÁL s plnou penziou a procedúrami.“

Bardejovské kúpele sú cieľom liečebných a relaxačných pobytov. Sú však aj cieľom kultúry chtivých návštevníkov. V súčasnosti od 1. júla do 31.augusta prebieha 65. ročník Medzinárodného hudobného leta. V rámci neho uvedú 10 koncertov slovenských a zahraničných interpretov. Okrem pondelka sa konajú v lete na kolonáde denne, od 11:00 do 12:00 a od 16:30 do 18:00 hod., mimoriadne obľúbené pravidelné promenádne koncerty klasickej hudby.

Ďalším z vrcholov kultúrneho leta bude 16. ročník ALŽBETÍNSKEHO DŇA, keď v nedeľu 18. augusta v Areáli pri Kúpeľnej kolonáde zorganizujú pamätný deň na počesť návštevy cisárovnej Alžbety – Sisi, ktorá v Bardejovských Kúpeľoch strávila tri týždne. Spomienková slávnosť začne o 14.30 hod. pri pamätníku cisárovnej.Návštevníkov čaká tohto roku ešte Prehľad dychových hudieb a Pivný festival/ 1.9.2019 - nedeľa/ a Hornošarišský Vínny festival /5.10.2018 - sobota/.

**Doprajte si zľavnený letný luxus v hoteli Alexander**

Bardejovské kúpele pripravili aj tento rok zvýhodnené pobyty LETO v kongresovom hoteli Alexander\*\*\*\*. Vychutnať si tu môžete luxusné ubytovanie, výbornú kuchyňu, wellness ale aj liečivé pramene. V termíne od 1.7. – 30.9.2017 si môžete kúpiť podľa dostupných kapacít pobyt pre 2 osoby (1/2 izba): - Víkendový (nástupný deň na pobyt je štvrtok, piatok alebo sobota): 325 €/2 noci alebo 463 €/3 noci. Počas týždňa (nástupný deň na pobyt je nedeľa, pondelok, utorok alebo streda): 285 €/2 noci alebo 403 €/3 noci.

V cene je zahrnuté ubytovanie v dvojlôžkovej izbe exclusive, plná penzia-stravovanie formou bohatých bufetových stolov s tradičnými domácimi jedlami pripravovanými z regionálnych produktov. Okrem neobmedzeného vstupu do wellness v hoteli Alexander (vírivka, parná sauna, fínska sauna, tepidárium, fitness) dostanete denne aj 3-hodinový vstup do bazénového a saunového sveta v kúpeľnom hoteli Ozón. Ak dávate prednosť prírode určite oceníte možnosť neobmedzeného vstupu na letné kúpalisko. Nevynechajte ani ponuku liečebných procedúr zahrnutých v cene.

Hotel Alexander ponúka ubytovanie v 75 luxusne zariadených izbách, z toho je 5 apartmánov a 5 bezbariérových izieb. Využite aj možnosť usporiadať tu svoj kongres, školenie, seminár, workshop, teambuilding, obchodné stretnutie, či svadbu v jeho exkluzívnych priestoroch. Pre firmy a organizácie z Prešovského a Košického kraja je kongresový hotel Alexander ideálnou voľbou pre usporiadanie kongresov.

Bardejovské kúpele sú miestom, kde sa dá tráviť voľný čas aktívne. Pre tých, ktorí milujú pohyb je v kúpeľoch 6 tenisových kurtov, squashové ihrisko, bowling bar, petang, minigolf a požičovňa bicyklov. K dispozícii je tu v lete vonkajšie kúpalisko s vyhrievanou vodou či soľná jaskyňa v hoteli Alžbeta, kde bola kedysi ubytovaná cisárovná Sisi. V kúpeľoch a okolí sa nachádza cca 10 km liečivých singletrackov pre cyklistov i peších, kde môžete obdivovať krásy okolitej prírody a urobiť aj niečo pre svoje zdravie.

Bardejovské kúpele, a. s., patria medzi špičku slovenského kúpeľníctva s dlhoročnou tradíciou.V Bardejovských kúpeľoch sa liečia onkologické choroby, choroby obehového a tráviaceho ústrojenstva, choroby z poruchy látkovej výmeny a žliaz s vnútornou sekréciou, netuberkulózne choroby dýchacích ciest, choroby z povolania, ochorenia obličiek a močových ciest, choroby pohybového ústrojenstva a ženské ochorenia. Kúpele si vychutnávala cisárovná Alžbeta, ale aj rakúsko-uhorský cisár Jozef II. (1783), Mária Lujza, neskoršia manželka cisára Napoleona (1809), ruský cár Alexander I. (1821) a poľská kráľovná Mária Kazimiera Sobieska.

Viac informácií na: [www.kupele-bj.sk](http://www.kupele-bj.sk/)

Centrálne rezervačné oddelenie:  
Tel.: 054/477 4346, 477 2717, e-mail: [rezervacie@kupele-bj.sk](mailto:rezervacie@kupele-bj.sk), [pk@kupele-bj.sk](mailto:pk@kupele-bj.sk)